**VALVONNAN TOIMITTAMINEN**

**Yleistä** Pelastusviranomaisen suorittaman valvonnan säädösperustana ovat pelastuslaki (379/2011), kemikaaliturvallisuuslaki (390/2005) ja pelastusasetus (407/2011). Valvonta pohjautuu pelastuslaitoksen voimassa olevaan valvontasuunnitelmaan. Valvontakäynnin tavoitteena on ennaltaehkäistä tulipaloista ja muista onnettomuuksista aiheutuvia henkilö-, omaisuus- ja ympäristövahinkoja, tukea toimijan omatoimista varautumista sekä parantaa kohteen turvallisuuskulttuuria.

**Kohteen edustaja** Valvontakäynnille tulee osallistua hallintolain 434/2003 11§:n mukainen asianosainen, kuten omistaja, haltija, toiminnanharjoittaja tai näille suoraan vastuussa oleva turvallisuusasioista vastaava henkilö. Tarkastukseen voi osallistua myös muita henkilöitä kohteen edustajan harkinnan mukaan.

**Valvonnan sisältö** Turvallisuuteen liittyvät asiakirjat käydään läpi tarpeellisin osin. Kohde tarkastetaan silmämääräisesti, pistokokeita tehden. Pelastusviranomaiselle tulee varmistaa pääsy kaikkiin tarkastuskohteen tiloihin. Valvontakäynnin yhteydessä annetaan myös neuvontaa ja opastusta onnettomuuksien ehkäisemiseksi.

Valvontakäynnillä valvotaan, että:

* rakennus tai rakennelma, sen ympäristö ja muut olosuhteet valvottavassa kohteessa ovat turvalliset
* kiinteistön omistaja, haltija tai toiminnanharjoittaja on varautunut onnettomuuksien ehkäisyyn ja vahinkojen torjuntaan
* säädöksissä vaadittujen tai viranomaisten määräämien automaattisten sammutus- ja paloilmoitinlaitteistojen sekä muiden turvallisuutta edistävien laitteiden ja laitteistojen kunnossapito ja tarkastukset on tehty vaatimusten mukaisesti
* Rakennus ympäristöineen on paloturvallisuutta ajatellen vähintään rakennusluvan mukaisessa kunnossa.

Valvontakäynnillä kiinnitetään huomiota erityisesti seuraaviin seikkoihin:

* henkilökunnan valmiudet ja koulutus
* turvallisuuskulttuuri
* kiinteistön palo- ja henkilöturvallisuus
* pelastustoiminnan edellytykset

**Asiakirjat** Valvontakäynnin yhteydessä kohteen edustajan tulee varautua esittämään kohteen luonne huomioon ottaen seuraavat asiakirjat. Sähköiset asiakirjat tulee toimittaa valvontakäynnin suorittavalle pelastusviranomaiselle ennen tarkastusta.

* pelastussuunnitelma
* poistumisturvallisuusselvitys
* räjähdyssuojausasiakirja (ATEX)
* rakennuslupapiirustukset
* vaarallisten kemikaalien varastointi ja käytön lupa-asiakirjat
* määräaikaistarkastuspöytäkirjat
	+ automaattiset sammutus- ja paloilmoitinlaitteistot
	+ sähkölaitteistot
	+ öljy- ja polttoainesäiliöt
	+ todistukset ilmanvaihtolaitteiden, tulisijojen ja hormien nuohouksesta
* huolto- ja kunnossapito-ohjelmat sekä päiväkirjat
	+ automaattiset sammutus- ja paloilmoitinlaitteistot
	+ poistumisreittien valaistus
	+ savunpoisto
	+ automaattiset palo-ovet
	+ väestönsuoja

Mikäli kohteella on käytössä sähköinen kiinteistön huolto- ja kunnossapito-ohjelma, tulee valvontakäynnin aikana olla mahdollista käyttää kyseistä ohjelmaa tai ohjelmasta tulee olla käytettävissä riittävät tulosteet.

**Palotarkastuksen jälkeen**

 Palotarkastuksen jälkeen asianosaisia kuullaan kirjallisesti. Palotarkastuksesta laaditaan pöytäkirja, johon kirjataan tarkastuksen aikana tehdyt keskeiset havainnot ja mahdolliset puutteet valvotussa lainsäädännössä. Pöytäkirja toimitetaan asianosaisille ja heiltä pyydetään vastine havaintoihin liittyen. Kuulemisajan pituudesta neuvotellaan tarkastuksen yhteydessä tarkastuksen tehneen palotarkastajan kanssa. Vastine tulee toimittaa kyseisen palotarkastajan sähköpostiosoitteeseen kuulemisajan puitteissa. Jos tarkastuksen aikana tehdyistä havainnoista ja näiden edellyttämistä toimenpiteistä ollaan yksimielisiä, voi havaittuja puutteita korjata jo kuulemisaikana.

Kuulemisajan päätyttyä palotarkastaja toimittaa päätöspöytäkirjan, jossa on otettu huomioon asianosaiselta saatu vastine. Vastineen toimittamatta jättäminen ei estä asian ratkaisemista. Jos havaittuja puutteita ei ole korjattu jo kuulemisaikana, määrää palotarkastaja puutteet korjattaviksi ja antaa korjauksille määräajan. Pöytäkirjaan, johon liittyy määräys, liitetään hallintolain 47 § sekä hallintolainkäyttölain (586/1996) 14 § mukainen valitusosoitus.

Määräajan jälkeen palotarkastaja valvoo joko jälkitarkastuksena paikan päällä tai sähköisin asiakirjoin, että kaikki määrätyt puutteet on korjattu. Jälkivalvontatapa on mainittu päätöspöytäkirjassa.

Mikäli määräyksiä on laiminlyöty, pelastusviranomainen voi käyttää hallintopakkokeinoja tilanteen korjaamiseksi (pelastuslaki 81 §, 105 §). Hallintopakkokeinoja ovat uhkasakko, teettämisuhka ja toiminnan keskeyttäminen. Määräysten laiminlyönnistä voi myös seurata pelastuslain 106 § mukainen sakko pelastusrikkomuksesta.

**Valvontamaksu** Länsi-Uudenmaan pelastuslaitoksen johtokunnan päätöksen mukaisesti tulemme laskuttamaan valvontakäynnin. Valvonnan taksat löytyvät palveluhinnastostamme: [Palveluhinnasto | Länsi-Uudenmaan pelastuslaitos (pelastustoimi.fi)](https://pelastustoimi.fi/lansi-uusimaa/palvelut/palveluhinnasto)

**Lisätiedot** Lisätietoja pelastuslaitoksen suorittamasta valvonnasta löytyy pelastuslaitoksen sivuilta, osoitteesta: [Valvonta ja palotarkastus | Länsi-Uudenmaan pelastuslaitos (pelastustoimi.fi)](https://pelastustoimi.fi/lansi-uusimaa/palvelut/valvonta-palotarkastus)

Päivystävä palotarkastaja

Puhelin: arkisin klo 9.00-11.30, p. 029 151 2512

Sähköposti: palotarkastaja.lu@pelastustoimi.fi